Publication: Magyar Közlöny
Issue: MK-1998-6 (Year: 1998, Number: 6)
Era: 1990-2004
Section: szóló 1993. évi III. törvény 38—39. §-a lakásfenntartási
Paragraph Index: 348

szóló 1993. évi III. törvény 38—39. §-a lakásfenntartási támogatás címén. Ezen túlmenően az Ltv. 34. § (3)—(4) bekezdése — az önkormányzati lakások rendeltetésére, szociális funkciójára tekintettel — a települési önkormányzat kötelezettségévé teszi, hogy rendeletében a bérlők vagyoni, jövedelmi, szociális viszonyaihoz igazodóan szabályozza az önkormányzati lakbértámogatás mértékét, feltételeit, a lakbértámogatásra való jogosultság megállapításának eljárási rendjét és a támogatás folyósításának módját. E két támogatási formával kapcsolatosan az Alkotmánybíróság több határozatában rámutatott arra, hogy az önkormányzat jogalkotási kötelezettsége mindkét ellátási formára nézve fennáll, az önkormányzat a lakbértámogatás önkormányzati rendeleti szabályozását nem mellőzheti, és lakbértámogatást nem lehetetlenítheti el. [78/1995. (XII. 21.) AB határozat (ABH 1995, 508.); 20/1996. (V. 10.) AB határozat (ABH 1996, 262.)] Az Ltv. alapján az önkormányzat a lakbérek mértékének megállapításával egyidejűleg a lakbértámogatás szabályozására is köteles annak érdekében, hogy ne kerüljön veszélybe azoknak a bérlőknek a lakhatása, akik vagyoni, jövedelmi viszonyaik miatt lakhatásukat más módon nem tudják megoldani, és a megállapított lakbér megfizetésére sem képesek. A törvény tehát a helyi lakbérszabályozással szemben azt a követelményt támasztja, hogy a lakbérek megállapítása és a lakbértámogatás szabályozása egymásra tekintettel történjék. Ennek megfelelően az önkormányzati lakások bérleti díjának emelése akkor felel meg az 1998/6. szám Ltv.-nek, ha az együtt jár a lakbértámogatás szabályozásának módosításával is. Az Ör. 23. § (1) bekezdésének a moratórium ideje alatt elfogadott eredeti szövege szerint a lakásbérleti díj összkomfortos lakás esetén 22 Ft/m2, komfortos lakás esetén 15 Ft/m2, félkomfortos lakás esetén 7,50 Ft/m2, komfort nélküli lakás esetén 4,50 Ft/m2, szükséglakás esetén 4 Ft/m2 volt. E lakbérmértékek mellett a rendelet összkomfortos és komfortos lakás esetén a havi lakbér 5%-ában, félkomfortos és komfort nélküli lakás esetén a havi lakbér 10%-ában, szükséglakások esetén a havi lakbér 15%-ában állapította meg a lakbértámogatás mértékét.

Source: https://magyarkozlony.hu/hivatalos-lapok/4ba9a012b245c229a8d31c5e76f17149252f0a38/dokumentumok/f1f2bdc0003ef9e051eaf69b624cfa9a0d1bf599/letoltes